**Budapest Főváros Önkormányzata Közgyűlésének**

**.../2014. (... . ... .) önkormányzati rendelete**

**Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet**

**módosításáról**

Budapest Főváros Önkormányzata Közgyűlése a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 10. pontjában meghatározott feladatkörében eljárva a következőket rendeli el:

*1. §*

Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet (a továbbiakban: R.) 8. § (1) bekezdés *b)* pontja helyébe az alábbi rendelkezés lép:

*„b) a mobiltelefonos parkolási díjfizetési rendszernek az arra a díjövezetre érvényes kóddal történő megindításával, a megállást követően haladéktalanul, külön felhívás nélkül, vagy”*

*2. §*

A R. 10. § (1) bekezdése helyébe az alábbi rendelkezés lép:

*„(1) Lakossági várakozási hozzájárulás – kérelemre – annak a lakosnak adható, akinek állandó lakóhelye a várakozási övezet területén van, az általa megjelölt egy darab*

1. *személygépkocsira, vagy*
2. *három- vagy négykerekű motorkerékpárra, vagy*
3. *három- vagy négykerekű segédmotoros kerékpárra, vagy*
4. *3500 kilogramm megengedett legnagyobb össztömeget meg nem haladó tehergépkocsira,*

*ha annak a lakos az üzemben tartója, vagy – ennek hiányában – ha azt a lakos a munkáltatótól kizárólagos használatba kapta és az a munkáltató üzemben tartásában, lízingelésében vagy tartós bérletében van.”*

*3. §*

A R. 15. § (2) bekezdés *c)* pontja helyébe az alábbi rendelkezés lép:

*(A védett övezetekbe hozzájárulás nélkül behajthat és ott időtartam korlátozás nélkül várakozhat:)*

…

*„c) a KRESZ 50. § (1) bekezdés a), c), i), és j) pontjában meghatározott tevékenységek végzése során a figyelmeztető jelzést adó berendezését működtető jármű.”*

*4. §*

A R. 17. § (1) bekezdése helyébe az alábbi rendelkezés lép:

*„(1) Lakossági behajtási-várakozási hozzájárulás – kérelemre – annak a lakosnak adható, akinek állandó lakóhelye a védett övezet területén, vagy az azt határoló útvonalon van, és a határoló útvonal esetén az állandó lakóhely szerinti ingatlan homlokzata előtt nincs kijelölt várakozóhely, az általa megjelölt egy darab*

1. *személygépkocsira, vagy*
2. *három- vagy négykerekű motorkerékpárra, vagy*
3. *három- vagy négykerekű segédmotoros kerékpárra, vagy*
4. *3500 kilogramm megengedett legnagyobb össztömeget meg nem haladó tehergépkocsira,*

*ha annak a lakos az üzemben tartója, vagy ha – ennek hiányában – azt a lakos a munkáltatótól kizárólagos használatba kapta és az a munkáltató üzemben tartásában, lízingelésében vagy tartós bérletében van.”*

*5. §*

A R. 35. §-a helyébe az alábbi rendelkezés lép:

*„35. §*

*(1) Az őrzött, fizető P+R várakozóhelyeken kizárólag személygépkocsival, motorkerékpárral, három- vagy négykerekű segédmotoros kerékpárral és 3500 kilogramm megengedett legnagyobb össztömeget meg nem haladó tehergépkocsival lehet várakozni.*

*(2) Az őrzött, fizető P+R várakozóhelyeken fizetendő őrzési díjak:*

1. *Nappali díj: 6.00 óra és 22.00 óra között a várakozás időtartamától függetlenül a BKKA 1-szerese.*
2. *Éjszakai díj: 22.00 óra és 6.00 óra között az óránkénti várakozási díj egyenlő a BKKA 0,3-szerese.*
3. *Öt munkanapos bérlet: hét egymást követő naptári napon belül felhasználható, öt munkanapon 6.00 óra és 22.00 óra között, a várakozás időtartamától függetlenül várakozásra felhasználható bérlet ára a BKKA 4,4-szerese.*
4. *Heti éjszakai bérlet: hét egymást követő naptári napra szóló, 22.00 óra és 6.00 óra között a várakozás időtartamától függetlenül várakozásra felhasználható bérlet ára a BKKA 3,8-szerese.*
5. *Kombinált heti bérlet: hét egymást követő naptári napra szóló, 0.00 óra és 24.00 óra között a várakozás időtartamától függetlenül várakozásra felhasználható bérlet ára a BKKA 10,2-szerese.*
6. *Húsz munkanapos bérlet: harminc egymást követő naptári napon belül felhasználható, húsz egymást követő munkanapon 6.00 óra és 22.00 óra között a várakozás időtartamától függetlenül várakozásra szóló bérlet ára a BKKA 16-szorosa.*
7. *Havi éjszakai bérlet: egy naptári hónapra szóló, 22.00 óra és 6.00 óra között a várakozás időtartamától függetlenül várakozásra felhasználható bérlet ára a BKKA 14-szerese.*
8. *Kombinált havi bérlet: egy naptári hónapra szóló, 0.00 óra és 24.00 óra között a várakozás időtartamától függetlenül várakozásra felhasználható bérlet ára a BKKA 28-szorosa.*

*(3) Az őrzött, fizető P+R várakozóhelyek be- és kiléptető rendszere zárt rendszerű.*

*(4) Amennyiben az őrzött, fizető P+R várakozóhelyeket igénybevevő a be- és kilépéshez adott igazolást elveszti, úgy kilépéskor egynapi őrzési díjat köteles fizetni. Amennyiben a várakozás időtartama az egy naptári napot meghaladja, akkor kilépéskor a várakozás megkezdésétől számított minden naptári nap után kell őrzési díjat fizetni.”*

*6. §*

A R. 38/A. § (3) bekezdése helyébe az alábbi rendelkezés lép:

*„(3) A mélygarázsokba és parkolóházakba behajtani és ott várakozni kizárólag személygépkocsival, motorkerékpárral, három- vagy négykerekű segédmotoros kerékpárral és 3500 kilogramm megengedett legnagyobb össztömeget meg nem haladó tehergépkocsival lehet.”*

*7. §*

A R. 43. § (3) bekezdése helyébe az alábbi rendelkezés lép:

*„(3) A kérelmet a főpolgármester megvizsgálja, és amennyiben az a rendelet előírásainak megfelel, a kérelmező részére a hozzájárulást 15 munkanapon belül kiadja.”*

*8. §*

A R. 48. §-a az alábbi új (3a) bekezdéssel egészül ki:

*„(3a) Nem minősül díjfizetés nélküli várakozásnak, ha a gépjármű két szomszédos kerületi önkormányzat közigazgatási területét határoló úton vagy téren, valamint ezen határoló utat vagy teret keresztező úton, a határoló úttól vagy tértől számított első útkereszteződésig várakozik és*

*a) a parkolójegyet a szomszédos kerületi önkormányzat területén, azonos díjövezetben elhelyezett parkolójegy-kiadó automatánál váltották meg, vagy*

*b) a mobiltelefonos parkolási díjfizetési rendszert a szomszédos kerületi önkormányzat területén azonos díjövezetre érvényes kóddal indították el.”*

*9. §*

A R. 1. melléklet „3 órás maximális várakozási idejű területek” cím I. kerületre vonatkozó rendelkezése helyébe az alábbi rendelkezés lép:

*„****I. kerület:***

* *A Csalogány utca – Bem rakpart – Jégverem utca – Fő utca-Clark Ádám tér – Lánchíd utca – Ybl Miklós tér – Várkert rakpart – Szent Gellért rakpart (5960 és 6229/2 hrsz-ú területek) – Hegyalja út – Sánc utca – Szirtes út – Számadó utca – Gyula utca – Mihály utca – Somlói út – Alsóhegy utca – Avar utca – Győri út – Márvány utca – Alkotás utca – Magyar jakobinusok tere – Krisztina körút – Vérmező út –Széna tér által határolt terület, beleértve a határoló utakat és tereket, valamint az Antal utca, a Bérc utca, a Kocsány utca, az Orom utca, a Szirom utca és a Szirtes út (Szirtes út 30. és Kelenhegyi út közötti szakasza), kivéve a 3. mellékletben megjelölt védett övezet, a Dísz tér, a Hunyadi János út (Szabó Ilonka utca és Dísz tér közötti szakasza), a Palota út (Dísz tér és Lovas út közötti szakasza), a Szent György utca és a Színház utca.”*

*10. §*

A R. 1. melléklet „Időtartam korlátozás nélküli területek” cím az alábbi új rendelkezéssel egészül ki:

***„Főváros:***

* *A Margitszigeten az északi fizető parkoló és a szállodák várakozóhelyei.”*

*11. §*

A R. 2. melléklet „1. díjtételű területek” cím az alábbi új rendelkezéssel egészül ki:

***„Főváros:***

* *A Margitszigeten az északi fizető parkoló és a szállodák várakozóhelyei minden nap 10.00 óra és 24.00 óra között.”*

*12. §*

A R. 2. melléklet „2 díjtételű területek” cím I. kerületre vonatkozó rendelkezése helyébe az alábbi rendelkezés lép:

*„****I. kerület:***

* *A Csalogány utca – Bem rakpart – Clark Ádám tér – Lánchíd utca – Ybl Miklós tér – Várkert rakpart –Szent Gellért rakpart (5960 és 6229/2 hrsz-ú területek) – Krisztina körút – Széll Kálmán tér – Széna tér által határolt terület, beleértve a határoló utakat és tereket, kivéve az 3. mellékletben megjelölt védett övezet, a Dísz tér, a Hunyadi János út (Szabó Ilonka utca és Dísz tér közötti szakasza), a Palota út (Dísz tér és Lovas út közötti szakasza) a Szent György utca és a Színház utca.”*

*13. §*

A R. 2. melléklet „4. díjtételű területek” cím az alábbi új rendelkezéssel egészül ki:

***„Főváros:***

* *A Margitszigeten az északi fizető parkoló és a szállodák várakozóhelyei minden nap 0.00 óra és 10.00 óra között.”*

*14. §*

A R. 7. melléklet „1.2. *c) –* 1.2. *d),* – 1.2. *e)* pontjai helyébe az alábbi rendelkezés lép:

*(1.2. Fizetendő várakozási díjak:)*

…

*„c) Havi nappali bérlet: harminc egymást követő naptári napra szóló, 6.00 óra és 20.00 óra között a várakozás időtartamától függetlenül várakozásra felhasználható bérlet ára 14 000 forint;*

*d) Havi éjszakai bérlet: harminc egymást követő naptári napra szóló, 18.00 óra és 8.00 óra között a várakozás időtartamától függetlenül várakozásra felhasználható bérlet ára 12 000 forint;*

*e) Havi kombinált bérlet: harminc egymást követő naptári napra szóló, 0.00 óra és 24.00 óra között a várakozás időtartamától függetlenül várakozásra felhasználható bérlet ára 19 000 forint;”*

*15. §*

Hatályát veszti

1. a R. 1. melléklet „Időtartam korlátozás nélküli területek” cím XIII. kerületre vonatkozó rendelkezésének *„- a Margitszigeten az északi fizető parkoló és a szállodák várakozóhelyei.”* szövegrésze;
2. a R. 2. melléklet „1. díjtételű területek” cím *„XIII. kerület: - a Margitszigeten az északi fizető parkoló és a szállodák várakozóhelyei.”* szövegrésze;
3. a R. 5. melléklet „1. Eltérő időtartamban kijelölt várakozási övezetek:” cím „Minden nap 0.00 órától 24.00 óráig üzemelő várakozási övezetek” alcím 3. pontjában a *„XIII. kerületben,”* szövegrész;
4. a R. 5. melléklet „2. Minden év december 24-én üzemkezdettől az utána következő év január 1. üzemzárásig az alábbi várakozási övezetekben kell fizetni a várakozásért:” cím 3. pontjában a *„XIII. kerületben,”* szövegrész;
5. a R. 5. melléklet „3. Zárt rendszerű várakozási övezetek, amelyekben a várakozás megkezdésekor az alábbi időtartamig nem kell várakozási díjat fizetni:” cím „10 percig, a 10 perc lejártát követően annak időtartama is beleszámít a díjköteles várakozási időtartamba:” alcím 1. pontjában a *„XIII. kerületben,”* szövegrész.

*16. §*

A rendelet a kihirdetést követő 31. napon lép hatályba.

|  |  |
| --- | --- |
| **Sárádi Kálmánné dr.**  **főjegyző** | **Tarlós István**  **főpolgármester** |

***Indokolás***

***Általános indokolás***

Az alapvető jogok biztosa az AJB-237/2012. számú ügyben hozott jelentése, valamint az elmúlt időszak tapasztalatai és az időközben bekövetkezett jogszabály változások indokolják a R. módosítását.

***Részletes indokolás***

*Az 1. és 8. §-okhoz*

Az alapvető jogok biztosa az AJB-237/2012. számú ügyben vizsgálatot folytatott le az alábbi tárgyban.

A panaszos gépjárművével az egyik kerületi önkormányzat tulajdonában álló közterületen, időben érvényes parkolójeggyel várakozott, ám ennek ellenére a területileg illetékes parkolás-üzemeltető pótdíjfizetési felszólítást helyezett el a gépjárművén. A panaszos a várakozási díj és pótdíj tartozás törlése érdekében kérelemmel fordult a pótdíjat kiszabó parkolás-üzemeltetőhöz, csatolva a megváltott parkolójegyét. A parkolás-üzemeltető a panaszos kérelmét elutasította, tekintettel arra, hogy a becsatolt parkolójegyet nem a területileg illetékes önkormányzat területén, hanem egy azzal szomszédos másik önkormányzat parkolás-üzemeltetőjénél váltották.

Az alapvető jogok biztosa jelentésében felkérte a főpolgármestert, hogy Budapest Főváros egységes parkolási rendszerének kialakítása érdekében kezdeményezze olyan szabályok megalkotását, amelyek egyértelműen és átláthatóan szabályozzák a kerülethatárokon történő gépjárművel várakozás esetén a parkolójegyek, illetve lakossági várakozási engedélyek kölcsönös elfogadásának feltételeit.

A területileg nem illetékes parkolás-üzemeltetőnél váltott, időben érvényes parkolójegy elfogadásának kötelező előírása több okból sem lehetséges.

A közúti közlekedésről szóló 1988. évi I. törvény (a továbbiakban: Kkt.) 9/D. § (3) bekezdése alapján a járművek helyi közutakon, valamint helyi önkormányzat tulajdonában álló közforgalom elől el nem zárt magánutakon, tereken, parkokban és egyéb közterületeken történő várakozása a helyi önkormányzat vagy a parkolás-üzemeltető és a várakozási terület igénybevevője közötti polgári jogi jogviszony, ezért a jogszabályokban előírt várakozás díj, illetve pótdíj megfizetése nem történhet egy harmadik fél, azaz egy másik helyi önkormányzat vagy parkolás-üzemeltető részére.

A Kkt. 9/D. § (6) bekezdése továbbá rögzíti, hogy a polgári jogi viszony alapján a parkolási szolgáltatást igénybe vevő által megfizetett várakozási díj és pótdíj összege a helyi önkormányzatot illeti meg. Abban az esetben tehát, ha a területileg illetékes – a várakozási díjra, valamint pótdíjra jogosult – helyi önkormányzat a területileg nem illetékes üzemeltetőnél váltott parkolójegyet elfogadja és a kiszabott várakozási díj és pótdíj tartozást a nyilvántartásból törli, azzal bevételről mond le, amelyet azonban csak a vonatkozó rendeletében meghatározott módon és esetekben tehetne meg.

Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet (a továbbiakban: KM rendelet) mellékletét képező Forgalomszabályozási műszaki szabályzat 2011. október 25-től hatályos 35.15. *b)* pontja kimondja, hogy amennyiben a várakozási területen a közterületeknek nem azonos a tulajdonosa, abban az esetben a tulajdonosok előzetes egymás közötti megállapodását követően lehet csak bevezetni a díjfizetési kötelezettséget. Ebben az esetben a tulajdonosok (az általuk megbízott üzemeltetők) kötelesek bármely – azonos tarifaövezetben lévő – parkolóautomatánál váltott parkolójegyet elfogadni. A hivatkozott rendelkezés értelmében, a 2011. október 25-e után bevezetett várakozási díjfizetés esetén – feltéve, ha a tulajdonosok egymás között erről előzetesen megállapodtak – már lehetőség van az időben érvényes parkolójegyek kölcsönös elfogadására. Tekintettel azonban arra, hogy a fővárosban a várakozási övezetek jelentős részén még 2011. október 25-e előtt lett a várakozási díjfizetési kötelezettség bevezetve, azok vonatkozásában a hivatkozott rendelkezés nem alkalmazható.

A fentiekre figyelemmel csak annak meghatározására van lehetőség, hogy melyek azok az esetek, amelyek nem minősülnek díjfizetés nélküli várakozásnak, azaz melyek azok az esetek, amikor a Kkt. által meghatározott egyórai várakozási díj és pótdíj nem szabható ki.

*A 2. és 4. §-okhoz*

Egy várakozási övezet területén állandó lakóhellyel rendelkező lakó a kerületi önkormányzatnál azért nem kapott lakossági várakozási hozzájárulást, mert a gépjárművet a munkáltatótól kizárólagos használatba kapta, de az nem személygépkocsi, hanem 3500 kilogramm megengedett legnagyobb össztömeget meg nem haladó tehergépkocsi volt. A hatályos R. 10. § (1) bekezdése szerint, ha a gépjármű a saját üzemben tartásában lett volna, akkor megkapta volna a lakossági várakozási hozzájárulást, ezért indokolt összhangba hozni a két szabályozást.

*A 3. §-hoz*

A közúti közlekedés szabályairól szóló 1/1975. (II. 5.) KPM-BM együttes rendelet 50. § (1) bekezdése – amely arról rendelkezik, hogy milyen esetekben kell a jármű figyelmeztető jelzést adó berendezését működtetni – kiegészült a személy- és vagyonvédelmi tevékenység keretében vagy a pénzügyi szolgáltatást végző szervezet által üzemeltetett pénz- és értékszállítást rendszeresen végző járművel és a közterületi polgárőri szolgálat ellátása során e tevékenységet végző járművel. Mivel a KRESZ 50. § (2) és (3) bekezdései alapján, a feladat végzése közben ezek a járművek is behajthatnak olyan útra vagy övezetbe, ahová egyébként tilos, ezért ezzel összhangban a R.-t is módosítani szükséges.

*Az 5. §-hoz*

Az őrzött, fizető P+R várakozóhelyeken történő várakozás feltételeit szabályozza.

Az őrzési díjak módosítása az éjszakai igénybevétel növelését célozza meg, mivel az éjszakai parkolások száma nem számottevő, a nappali parkolások 1% át sem éri el. Ezzel elérhető az is, hogy a szinte nullával egyenlő éjszakai bevétel magasabb szintre emelkedjen. A kombinált bérletek eladási számai is minimálisak, az összes bérleteladás mindössze 4,7%-át teszik ki, így ezen bérletek után fizetendő díjak csökkenése remélhetőleg megnöveli az igénybevevők kedvét a kombinált bérletek megváltására. Különösen igaz ez azokon a helyeken, ahol az őrzött, fizető P+R várakozóhelyek közel esnek a lakóövezetekhez, így lakóövezetekben élők kedvező díj ellenében tudják tárolni gépjárműveiket. A negyedéves és a féléves bérleteket pedig kihasználatlanság miatt célszerű kivezetni a rendszerből.

*A 6. §-hoz*

A szabályozás lehetővé teszi, hogy a Fővárosi Önkormányzat tulajdonában álló mélygarázsokban és parkolóházakban a kétkerekű motorkerékpárokkal is lehessen várakozni, azonban a várakozásért díjat kell fizetni. Tekintettel arra, hogy ezek a területek nem minősülnek a Kkt. szerinti várakozási területnek, így a kétkerekű motorkerékpárok várakozásáért is lehet várakozási díjat fizettetni.

*A 7. §-hoz*

A városrendészeti behajtási-várakozási hozzájárulás és a városrendészeti behajtási hozzájárulás kiadásának 5 munkanapos határidejét az ügyintézés időszükséglete miatt 15 munkanapra módosítja.

*A 9. és 12. §-okhoz*

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (4) bekezdésének 10. pontja szerint a Fővárosi Önkormányzat feladata különösen a főváros területén a parkolás feltételrendszerének kialakítása, míg az Mötv. 23. § (5) bekezdésének 3. pontja szerint, a kerületi önkormányzatok feladata különösen a parkolás-üzemeltetés.

Tekintettel tehát arra, hogy a Fővárosi Önkormányzat tulajdonában lévő közterületeken is a területileg illetékes kerületi önkormányzatok jogosultak a parkolás-üzemeltetési feladatok ellátására, azonban az ezekről a területekről származó várakozási díj és pótdíj bevétel – a Kkt. 9/D. § (6) bekezdése alapján a Fővárosi Önkormányzatot illeti meg, a Fővárosi Önkormányzat és az érintett kerületi önkormányzatok megállapodást kötöttek.

A Budapest I. kerület Budavári Önkormányzattal (a továbbiakban: I. kerületi Önkormányzat) a tárgyban folytatott egyeztetések során kiderült, hogy a Rudas Gyógyfürdő és Uszoda előtti, Szent Gellért rakpart elnevezésű, az I. kerületi Önkormányzat tulajdonában lévő útszakaszon jelenleg azért nincs parkolás-üzemeltetés, mert a terület az R.-ben nincs nevesítve. Az egységesség érdekében, az I. kerületi várakozási övezetet célszerű ezzel az útszakasszal kiegészíteni.

A KM rendelet mellékletét képző Forgalomszabályozási műszaki szabályzat 35.15. pontja szerint a telítettség mérését a várakozási terület parkolóhely számának 2011. október 25-én meglevő férőhelyszámának 10%-nál nagyobb bővítése esetén kell megállapítani, így jelen módosítás esetén a telítettség mérésre nincs szükség.

A módosítást az 1. melléklet „3 órás maximális várakozási idejű területek” cím és a 2. melléklet „2 díjtételű területek” cím I. kerületre vonatkozó rendelkezései esetén is szükséges átvezetni.

*A 10., 11., 13. és 15. §-okhoz*

A felújított margitszigeti futókör könnyebb elérhetősége érdekében a kisebb telítettségű, 0.00 óra és 10.00 óra közötti időszakban indokolt a várakozóhelyeken fizetendő várakozási díj mérséklése, így ebben az időszakban az 1. díjtételű díj helyett csak 4. díjtételű várakozási díjat kell fizetni.

Az Mötv. 22. § (4) bekezdése szerint a főváros területe kerületekre és a Fővárosi Önkormányzat által közvetlenül igazgatott Margitszigetre tagozódik, ezért indokolt az R.-ben *„a Margitszigeten az északi fizető parkoló és a szállodák várakozóhelyei”* szövegrészt tartalmazó várakozási övezeti felsorolásokat módosítani úgy, hogy az R. 1. és 2. mellékletében a XIII. kerületre vonatkozó rendelkezések közül kikerül és egy új, önálló *„Főváros”* elnevezésű felsorolásba kerül át, míg az 5. mellékletben a *„XIII. kerület”* szövegrész hatályát veszti.

*A 14. §-hoz*

A VIII. kerület, Rákóczi tér alatt létesített mélygarázs üzemeltetési tapasztalatai alapján elmondható, hogy az eseti, parkolójeggyel történő parkolások száma elenyésző, inkább a környékbeli lakosok gépjárművük tárolására használják a mélygarázst. A megnövekedett kereslet miatt indokolt mind a nappali, mind az éjszakai, mind pedig a kombinált havi bérlet árának egységesen 2000 forinttal történő megemelése.

*A 16. §-hoz*

A rendelet hatálybalépéséről és a hatályon ívül helyezett rendelkezik.